La Regidoria d'Educació de Llíria ofereix tallers de suport educatiu en l’Espai Jove
25 de febrer de 2021

L'Ajuntament de Llíria ha iniciat el cicle de tallers de suport educatiu per a l'alumnat d'ESO i tercer cicle de Primària. Esta iniciativa està organitzada per l'àrea d'Educació, en col·laboració amb els diferents centres educatius de la ciutat i el Gabinet Psicopedagògic Municipal (GPM).

Esta activitat es troba inclosa en el projecte d'actuacions de suport educatiu, extraescolars, culturals i esportives dirigides a la població escolar de Llíria per a compensar els efectes negatius del confinament a conseqüència de l'emergència sanitària ocasionada per la COVID-19, i pel qual la Conselleria d'Educació, Cultura i Esports ha atorgat una subvenció de 44.900 euros al consistori.

L'objectiu d'esta iniciativa és, principalment, oferir una eina d'ajuda a l'alumnat que estiga desenvolupant el seu horari lectiu amb un model semipresencial. Amb l'ajuda d'estos tallers, podran tindre al seu abast a persones professionals que els oferiran assistència personal en l'adquisició de tot tipus d'aprenentatges.

La regidora d'Educació en Valors, Vallivana Murgui, ha destacat que “este projecte oferirà a les xiquetes i xiquets una major atenció en el seu desenvolupament educatiu i un nou entorn social”.

S'han constituït fins a 6 tallers, que s'impartiran tant als matins com a les vesprades en l’Espai Jove. El nombre inicial de persones participants és de 40, garantint en tot moment les mesures de prevenció sanitària. Totes les persones que estiguen interessades en participar, poden contactar telefonant al 962780578.